“พาณิชย์” เผยข่าวดี ฟิลิปปินส์ ยุติไต่สวน ใช้เซฟการ์ดกระจกไทย ชี้ไม่พบคุกคามอุตฯ ในปท.
“พาณิชย์” เผยข่าวดี ฟิลิปปินส์ ยุติไต่สวน ใช้เซฟการ์ดกระจกไทย หลังไม่พบคุกคามอุตสาหกรรมในประเทศ ส่งผลดีต่อผู้ส่งออก ไม่โดนเรียกเก็บอากร SG เพิ่ม
“พาณิชย์” เผยข่าวดี ฟิลิปปินส์ ยุติไต่สวน ใช้เซฟการ์ดกระจกไทย หลังไม่พบคุกคามอุตสาหกรรมในประเทศ ส่งผลดีต่อผู้ส่งออก ไม่โดนเรียกเก็บอากร SG เพิ่ม
29 ก.ค. 2563

นายกีรติ รัชโน อธิบดีกรมการค้าต่างประเทศ กระทรวงพาณิชย์ เปิดเผยว่า เมื่อวันที่ 30 มิ.ย.63 คณะกรรมาธิการด้านภาษีของสาธารณรัฐฟิลิปปินส์ (Tariff Commission) ออกรายงานผลการไต่สวนชั้นที่สุด กรณีการไต่สวนการใช้มาตรการปกป้อง (Safeguard : SG) จากการนำเข้าสินค้ากระจก (Float Glass) ที่เพิ่มขึ้น ภายใต้พิกัดศุลกากร7005.10.90 7005.21.90 และ 7005.29.90
โดยเห็นควรยุติการไต่สวนฯ ดังกล่าว เนื่องจากไม่พบความเสียหายอย่างร้ายแรงหรือคุกคามต่ออุตสาหกรรมภายในของฟิลิปปินส์ ส่งผลให้สินค้ากระจก (Float Glass) ที่ส่งออกจากไทยจะไม่มีภาระอากร SG เพิ่มเติม เมื่อนำเข้าไปยังฟิลิปปินส์
ทั้งนี้ ฟิลิปปินส์ได้เปิดการไต่สวนการใช้มาตรการปกป้องจากการนำเข้าสินค้ากระจก (Float Glass) ที่เพิ่มขึ้นตามคำร้องขอของอุตสาหกรมภายในฟิลิปปินส์ตั้งแต่เดือน ก.พ.62 ทำให้สินค้าจากไทยโดนเรียกเก็บอากรชั่วคราวในอัตรา 2,552 เปโซ/ตัน สำหรับพิกัด 7005.29.90 และอัตรา 2,835 เปโซ/ตัน สำหรับพิกัด 7005.10 90 และ 7005. 21.90 ตั้งแต่วันที่ 15 ส.ค.562 เป็นระยะเวลา 200 วัน ซึ่งกรมฯ ไม่ได้นิ่งนอนใจ ได้ดำเนินการแก้ต่างไปยังกระทรวงการค้าและอุตสาหกรรมของฟิลิปปินส์ (DTI) เพื่อไม่ให้มีการบังคับใช้มาตรการ SG กับสินค้าดังกล่าวที่นำเข้าจากไทย
“ฟิลิปปินส์มีปริมาณการนำเข้าสินค้าจากไทยต่ำกว่า 3% และสินค้าจากไทยมิได้ทำความเสียหายให้กับอุตสาหกรรมภายในของฟิลิปปินส์ ซึ่งจากการที่ยุติการไต่สวนดังกล่าว ทำให้สินค้าของไทยไม่โดนเรียกเก็บอากร SG และผู้ส่งออกไทยที่ได้ชำระอากรชั่วคราวไปแล้วสามารถยื่นขอคืนอากรได้”
ปัจจุบันฟิลิปปินส์เป็นตลาดส่งออกสินค้ากระจกเป็นอันดับที่ 11 ของไทย โดยมีมูลค่าการส่งออกอยู่ที่ประมาณ 23 ล้านบาท คิดเป็น 1.45% ของมูลค่าการส่งออกรวม ขณะที่ฟิลิปปินส์นำเข้าสินค้ากระจกจากไทยเป็นอันดับที่ 4 โดยที่ไทยครองส่วนแบ่งการตลาดในฟิลิปปินส์อยู่ที่ 6.86%
สำหรับผู้ประกอบการที่ส่งออกสินค้ากระจกไปยังฟิลิปปินส์สามารถใช้สิทธิประโยชน์ภายใต้ความตกลงการค้าเสรีอาเซียนในการขอยกเว้นภาษีนำเข้า (อัตราภาษีนำเข้า 0%) ได้ โดยยื่นขอออกหนังสือรับรองถิ่นกำเนิดสินค้า (Form D) จากกรมการค้าต่างประเทศ
 